## Pravilnik o uvjetima i načinu provođenja dopunskoga zdravstvenog osiguranja

### NN 112/2006 (16.10.2006.), Pravilnik o uvjetima i načinu provođenja dopunskoga zdravstvenog osiguranja

# MINISTARSTVO ZDRAVSTVA I SOCIJALNE SKRBI

**2472**

Na temelju članka 16. stavka 1. Zakona o dobrovoljnom zdravstvenom osiguranju
(»Narodne novine« br. 85/06) ministar zdravstva i socijalne skrbi donosi

## PRAVILNIK

### O UVJETIMA I NAČINU PROVOĐENJA DOPUNSKOGA ZDRAVSTVENOG OSIGURANJA

Članak 1.

Ovim Pravilnikom propisuju se uvjeti i način provođenja dopunskoga zdravstvenog
osiguranja (u daljnjem tekstu: dopunsko osiguranje).

Članak 2.

Dopunsko osiguranje je dobrovoljno.

Članak 3.

Na prava iz dopunskoga osiguranja mogu se osigurati samo osobe koje imaju
utvrđen status osigurane osobe Hrvatskog zavoda za obvezno zdravstveno
osiguranje (u daljnjem tekstu: Zavod) sukladno Zakonu o obveznom zdravstvenom
osiguranju.
Sklapanjem ugovora o dopunskome osiguranju osigurana osoba Zavoda stječe status
osiguranika (u daljnjem tekstu: osiguranik).

Članak 4.

Osiguranik sklapanjem ugovora o dopunskome osiguranju sa društvom za osiguranje
koje je dobilo dozvolu za obavljanje te vrste osiguranja od nadzornog tijela za
obavljanje poslova osiguranja sukladno Zakonu o osiguranju (u daljnjem tekstu:
osiguravatelj) osigurava da pokriće dijela troškova do pune cijene zdravstvene
zaštite iz obveznoga zdravstvenog osiguranja (u daljnjem tekstu: doplata) iz
članka 15. stavka 2. točke 2. do 5. i članka 16. stavka 5. Zakona o obveznom
zdravstvenom osiguranju umjesto njega osigurava osiguravatelj.
Osiguravatelj iz stavka 1. ovoga članka ne smije započeti obav­ljati poslove
dopunskoga osiguranja bez prethodno pribavljene suglasnosti ministra nadležnog
za zdravstvo.

Članak 5.

Osiguranik sklapanjem ugovora o dopunskome osiguranju sa Zavodom osigurava da
Zavod umjesto njega osigurava pokriće doplate iz članka 15. stavka 2. točke 2.
do 5. Zakona o obveznom zdravstvenom osiguranju.

Članak 6.

Osiguravatelj u okviru dopunskoga osiguranja smije sa osiguranikom sklopiti
ugovor o dopunskome osiguranju samo za osiguranje rizika utvrđeno u članku 4.
ovoga Pravilnika.
Zavod u okviru dopunskoga osiguranja smije sa osiguranikom sklopiti ugovor o
dopunskome osiguranju samo za osiguranje rizika utvrđenog u članku 5. ovoga
Pravilnika.
Ugovorima od dopunskom osiguranju osiguravatelji ne smiju ugovarati osiguranje
višeg standarda zdravstvene zaštite u odnosu na standard zdravstvene zaštite iz
obveznoga zdravstvenog osiguranja kao ni veći opseg prava u odnosu na prava
utvrđena u okviru obveznog zdravstvenog osiguranja, sukladno Zakonu o obveznom
zdravstvenom osiguranju.

Članak 7.

Dopunskim osiguranjem iz članka 5. ovoga Pravilnika osiguranicima se osigurava
doplata u iznosu od:
1. 15% cijene za:
– specijalističko-konzilijarnu zdravstvenu zaštitu, uključivo i dnevnu bolnicu i
kirurške zahvate u dnevnoj bolnici, osim fizikalne medicine i rehabilitacije,
– specijalističku dijagnostiku koja nije na razini primarne zdravstvene zaštite,
– ortopedska i druga pomagala određena općim aktom Zavoda,
– liječenje u inozemstvu sukladno općem aktu Zavoda,
– fizikalnu medicinu i rehabilitaciju u kući bolesnika,
– specijalističko-konzilijarnu stomatološku zdravstvenu zaštitu odraslih osoba u
parodontologiji,
– specijalističko-konzilijarnu stomatološku zdravstvenu zaštitu odraslih osoba u
oralnoj kirurgiji.
2. 25% cijene za:
– troškove smještaja i prehrane u bolničkoj zdravstvenoj zaštiti za liječenje
kroničnih bolesti,
– stomatološku zdravstvenu zaštitu u mobilnoj i fiksnoj protetici za osobe iznad
65 godina starosti.
3. 30% cijene za:
– specijalističko-konzilijarnu zdravstvenu zaštitu u fizikalnoj medicini i
rehabilitaciji,
– troškove smještaja i prehrane u bolničkoj zdravstvenoj zaštiti za liječenje
akutnih bolesti.
4. 50% cijene za:
– stomatološku zdravstvenu zaštitu u mobilnoj i fiksnoj protetici odraslih
osoba.

Članak 8.

Dopunskim osiguranjem iz članka 4. ovoga Pravilnika osiguravatelj osiguranicima
pored doplate iz članka 7. ovoga Pravilnika osigurava i doplatu za lijek na
dopunskoj listi Zavoda iz članka 16. stavka 5. Zakona o obveznom zdravstvenom
osiguranju, a koja predstavlja razliku između cijene lijeka utvrđenog dopunskom
listom lijekova Zavoda i cijene ekvivalentnog lijeka utvrđenog osnovnom listom
lijekova Zavoda.

Članak 9.

Osiguranik sa osiguravateljem, odnosno Zavodom, sklapa ugovor o dopunskom
osiguranju na temelju prethodne ponude.
Ugovor o dopunskom osiguranju mora sadržavati najmanje:
1. vrste i opseg dopunskoga osiguranja,
2. ime i prezime osiguranika, koji je sklopio ili za koga je, na temelju njegove
suglasnosti, sklopljen ugovor o dopunskom osiguranju i koji koristi prava
utvrđena ugovorom o dopunskom osiguranju,
3. naziv pravne ili fizičke osobe, tijela državne vlasti ili drugog tijela koje
je za osiguranika na temelju njegove suglasnosti, sklopilo ugovor o dopunskom
osiguranju,
4. uvjete provođenja dopunskoga osiguranja,
5. visinu i način plaćanja premije,
6. trajanje dopunskoga osiguranja.

Članak 10.

Osiguravatelj, odnosno Zavod obvezni su dopunsko osiguranje osigurati kao
dugoročno osiguranje, u trajanju od najmanje godine dana.
Osiguravatelj, odnosno Zavod obvezni su sklopiti ugovor o dopunskom osiguranju
sa svakom osiguranom osobom Zavoda koja se želi kod njih osigurati za prava iz
dopunskoga zdravstvenog osiguranja po programima osiguravatelja, odnosno Zavoda.
Osiguravatelj, odnosno Zavod obvezni su za sve osiguranike osigurati jednaka
prava i obveze iz dopunskoga osiguranja po pojedinom programu osiguravatelja.

Članak 11.

Na temelju sklopljenog ugovora o dopunskom osiguranju osiguravatelj, odnosno
Zavod izdaje osiguraniku iskaznicu dopunskoga osiguranja, kojom se dokazuje
status osiguranika dopunskoga osiguranja.

Članak 12.

Iskaznica iz članka 11. ovoga Pravilnika, dimenzija 85x55 mm, izrađuje se prema
obrascu, koji je otiskan uz ovaj Pravilnik i njegov je sastavni dio.
Prednja strana iskaznice sadrži:
– na gornjoj lijevoj strani naziv i adresu osiguravatelja,
– desno od naziva i adrese osiguravatelja, ispisano je ISKAZNICA DOPUNSKOGA
ZDRAVSTVENOG OSIGURANJA, a ispod toga ime i prezime, adresa, dan, mjesec i
godina rođenja i mjesto rođenja te broj osobne iskaznice osiguranika, naznaku
vrste, opsega i šifre dopunskoga zdravstvenog osiguranja, broj police s naznakom
trajanja (od – do) te mjesto i datum izdavanja iskaznice.

Članak 13.

Za podmirenje doplate prilikom korištenja zdravstvene zaštite iz obveznoga
zdravstvenog osiguranja koja se provodi sukladno Zakonu o obveznom zdravstvenom
osiguranju, osiguranici moraju uz iskaznicu zdravstveno osigurane osobe Zavoda
priložiti i iskaznicu dopunskoga osiguranja.

Članak 14.

Ugovorni subjekti Zavoda koji su sa Zavodom sklopili ugovor o provođenju
zdravstvene zaštite obvezni su za osiguranika osiguravatelju ispostaviti račun
za doplatu iz članka 4. ovoga Pravilnika, odnosno Zavodu za doplatu iz članka 5.
ovoga Pravilnika.

Članak 15.

Danom stupanja na snagu ovoga Pravilnika prestaje važiti Pravilnik o uvjetima i
načinu provođenja dopunskog zdravstvenog osiguranja (»Narodne novine«, broj
28/02 i 92/05).

Članak 16.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-02/06-04/23
Urbroj: 534-07-06-1
Zagreb, 13. listopada 2006.

Ministar
**doc. dr. sc. Neven Ljubičić**, v. r.

![](dodatni/143648.gif)

Pravilnik, NN 112/2006-2472
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)